‘Maak my famous’-wenner: ‘Dit is onwerklik’Cheswyn Ruiters (Foto: Verskaf) Nadat hy week na week sy hart uit gesing het, is Cheswyn Ruiters (23) van Worcester in die Wes-Kaap Donderdagaand as die wenner van die talentsoek-kompetisie Maak my famous aangewys. Dié kompetisie, wat die geesteskind van die bekende sanger Emo Adams is, is gisteraand regstreeks op kykNET en kykNET&kie uitgesaai. Ruiters het ná die aankondiging gesê hy is steeds oorbluf. “Dit voel ongelooflik, dit is nog baie onwerklik. Maar ek is baie dankbaar vir elkeen wat gestem het en vir Emo wat my gekies het.” Ruiters het gesê daar het nie veel deur sy kop gegaan in die oomblikke voor die wenner aangekondig is nie, behalwe dat hy bang was en dat hy gehuil het. Emo Adams en Tarryn Lamb is die aanbieders van die program (Foto: Facebook) “Eerstens wil ek vir die Here dankie sê dat Hy my tot hier gebring het. En dan wil ek vir elke aanhanger sê baie, baie dankie dat julle glo in my, dat julle glo in my droom en dat julle my ondersteun.” Adams, Karen Zoid en Kurt Darren het almal in die eindronde van Maak my famous opgetree. Die top-10 (Foto: Facebook) Die publiek het ook die afgelope week die geleentheid gehad om te stem vir hul gunsteling-deelnemer onder die vier top-kandidate. Meer as 1,4 miljoen stemme is ontvang en Adams het uiteindelik aangekondig dat Megan Danner, Cheswyn Ruiters en Bernice West die drie top-kandidate is wat dit vir die no. 1-posisie sou uitspook. Adams was wel vol verrassings en het besluit om nie net vir die wenner nie, maar vir al vier die top-kandidate ŉ jaar lange kontrak van All Star Management te gee. Dit sluit die groep SA Ensemble in. Elk van die top-tien het ook elkeen R10 000 in kontant, geborg deur Toyota, ontvang. Adams het ook aangekondig dat hy vir Ruiters en West, die twee in die eindronde, saam met hom op toer gaan neem. Die naaswenner ontvang ook R50 000 in kontant. Ruiters wen ŉ jaar lange kontrak met All Star Management, ’n jaar lange bemarkingskontrak van Ian Bredenkamp-media, R50 000 se klere en bykomstighede van TFG, ’n Toyota-voertuig ter waarde van R380 000, R100 000 kontant en die geleentheid om saam met Emo Adams te toer.